Εδουάρδος του Ουεστμίνστερ

Ο Πόλεμος των δύο Ρόδων

Ο Ερρίκος ΣΤ΄ συνελήφθη από οπαδούς του δούκα της Υόρκης στην μάχη του Νορθάμπτον (1460) και μεταφέρθηκε αιχμάλωτος στο Λονδίνο. Ο δούκας της Υόρκης δεν απαίτησε αμέσως τον θρόνο, αλλά συγκάλεσε το Κοινοβούλιο, που έβγαλε διάταγμα, ότι θα παραμείνει βασιλιάς ο Ερρίκος ΣΤ΄, αλλά διάδοχός του θα είναι ο Ριχάρδος δούκας της Υόρκης αντί για τον Εδουάρδο. Η Μαργαρίτα και ο γιος της Εδουάρδος δραπέτευσαν μέσω του Τσεσάιρ· η Μαργαρίτα ξεκίνησε τους φόνους και τις λεηλασίες προκειμένου να πιέσει τους ευγενείς να ανακηρύξουν τον 7χρονο γιο της Εδουάρδο ως διάδοχο. Έφτασε στην Ουαλία, από εκεί προχώρησε για τη Σκωτία και συγκέντρωσε στα βόρεια της Αγγλίας όλους τους αντιπάλους τού δούκα της Υόρκης.
Μετά τον θάνατο τού Ριχάρδου της Υόρκης στην μάχη του Γουέικφιλντ, ο στρατός τής Μαργαρίτας βάδισε νότια και νίκησε τον στρατό του Ριχάρδου Νέβιλ 16ου κόμη του Γουόρικ, τού σημαντικότερου οπαδού τού Οίκου της Υόρκης στην δεύτερη μάχη του Σαιν-Αλμπάν. Ο κόμης τού Γουόρικ έφερε τον αιχμάλωτο Ερρίκο ΣΤ΄ στο πεδίο της μάχης και έβαλε δύο ιππότες, τον Γουίλιαμ Μπόνβιλ 1ο βαρόνο του Μπόνβιλ και τον σερ Τόμας Κίριελ να φροντίσουν για την ασφάλειά του, αλλά συνελήφθησαν από τον στρατό των Λάνκαστερ. Η Μαργαρίτα ρώτησε τον γιο της Εδουάρδο με ποιο τρόπο προτείνει να θανατωθούν και εκείνος της απάντησε να αποκεφαλιστούν.

Εξορία στην Γαλλία

Η Μαργαρίτα συνέχισε να πολιορκεί το Λονδίνο με τον άτακτο στρατό της, αλλά μετά την μάχη του Τάουτον δραπέτευσε στην Σκωτία. Τα επόμενα τρία χρόνια η Μαργαρίτα συνέχισε τις ταραχές στα βόρεια της Αγγλίας και κατόπιν, μαζί με τον γιο της Εδουάρδο, πήγαν στην Γαλλική αυλή. Ο απεσταλμένος τού δούκα τού Μιλάνου στην Γαλλική Αυλή σημειώνει (1467) ότι ο μικρός Εδουάρδος "δεν ξέρει να κάνει τίποτε άλλο, από το να κόβει κεφάλια και να προκαλεί πολέμους· συμπεριφέρεται σαν να είναι ο θεός της μάχης".
Μετά από μερικά χρόνια εξορίας, η Μαργαρίτα εκμεταλλεύτηκε την ευκαιρία για να συμμαχήσει με τον κόμη του Γουόρικ. Ο Λουδοβίκος ΙΑ΄ της Γαλλίας ήθελε να ξεκινήσει πόλεμο με τους Βουργούνδιους, που ήταν σύμμαχοι τού Εδουάρδου Δ΄ της Αγγλίας, γιου του Ριχάρδου της Υόρκης και ζήτησε την βοήθεια τού Οίκου τού Λάνκαστερ για να κατακτήσει την Βουργουνδία. Ο Λουδοβίκος ΙΑ΄, για να κολακεύσει τους συμμάχους του, έβαλε τον μικρό Εδουάρδο να γίνει ανάδοχος στον νεογέννητο δελφίνο Κάρολο. Ο Εδουάρδος του Ουεστμίνστερ νυμφεύτηκε τον Δεκέμβριο του 1470 την Άννα Νέβιλ, μικρότερη κόρη του κόμη τού Γουόρικ, αλλά είναι αμφίβολο αν ο γάμος ολοκληρώθηκε. Ο κόμης του Γουόρικ επέστρεψε στην Αγγλία, εκθρόνισε τον Εδουάρδο Δ΄ με την βοήθεια του αντάρτη δούκα του Κλάρενς, μικρότερου αδελφού του Εδουάρδου και τοποθέτησε ξανά στον θρόνο τον Ερρίκο ΣΤ΄. Ο Εδουάρδος Δ΄ και ο αδελφός του δούκας του Γκλόστερ εξορίστηκαν στην Βουργουνδία.

Θάνατος σε μάχη

Η Μαργαρίτα και ο γιος της Εδουάρδος έμειναν στην Γαλλία μέχρι τον Απρίλιο του 1471· ο Εδουάρδος Δ΄ επέστρεψε με στρατό στην Αγγλία και συμφιλιώθηκε με τον δούκα του Κλάρενς. Η Μαργαρίτα και ο Εδουάρδος επέστρεψαν στην Αγγλία στις 14 Απριλίου· την ίδια εποχή ο Εδουάρδος Δ΄ νίκησε και σκότωσε τον κόμη του Γουόρικ στην μάχη του Μπάρνετ. Με ελάχιστες ελπίδες, ο άπειρος Εδουάρδος και η μητέρα του αποφάσισαν να αναμετρηθούν με τον ικανότατο Εδουάρδο Δ΄ στην μάχη του Τιούκσμπουρι· τα στρατεύματα τους συνετρίβησαν και ο Εδουάρδος του Ουεστμίνστερ σκοτώθηκε. Μερικές πηγές σημειώνουν, ότι μετά την συντριβή τού στρατού του στην μάχη του Τιούκσμπουρι, μια μικρή ομάδα ανδρών με επικεφαλής τον δούκα του Κλάρενς βρήκε τον θλιμμένο πρίγκιπα σε ένα δάσος και τον αποκεφάλισε· ο βιογράφος του Ριχάρδου Γ΄, ο Πολ Μάρεϊ Κένταλλ (1911 - 1973) συμφωνεί με αυτή την άποψη.
Μια άλλη άποψη για τον θάνατο του Εδουάρδου του Ουεστμίνστερ, που μεταφέρεται στο έργο του Ουίλλιαμ Σαίξπηρ "Ερρίκος Δ΄, Τόμος Γ΄, Πράξη Ε΄, Σκηνή Ε΄" υποστηρίζεται από τρεις πηγές: το Μεγάλο Χρονικό του Λονδίνου, τον Ιταλό ιστορικό Πολύδωρο Βεργκίλ (1470 - 1555) και τον Έντουαρντ Χαλλ (1914-2009). Η ιστορία αναφέρει ότι ο μικρός Εδουάρδος συνελήφθη από τα στρατεύματα του Οίκου της Υόρκης, μεταφέρθηκε μπροστά στον Εδουάρδο τον Δ΄, που τον δέχτηκε ευγενικά και τον ρώτησε για ποιον λόγο πήρε τα όπλα εναντίον του. Όταν ο νεαρός πρίγκιπας τού απάντησε με θάρρος "για να διεκδικήσω τον θρόνο τού πατέρα μου", ο Εδουάρδος Δ΄ τον χτύπησε στο πρόσωπο και τα αδέλφια του με τις λόγχες τους τον σκότωσαν. Οι απόψεις αυτές δε υποστηρίζονται σε καμιά πηγή σύγχρονη με την εποχή του· όλες αναφέρουν ότι σκοτώθηκε στην μάχη. 
Το σώμα του Εδουάρδου τάφηκε στο αβαείο του Τιούκσμπουρι· η χήρα του Άννα Νέβιλ παντρεύτηκε τον δούκα του Γκλόστερ, που ανέβηκε στον θρόνο ως Ριχάρδος Γ΄ της Αγγλίας (1483).

Επιγραφή

Λατινική επιγραφή αφιερωμένη στον Εδουάρδο του Ουεστμίνστερ βρίσκεται στο αβαείο του Τιούκσμπουρι στο πάτωμα κάτω από τον Πύργο και αναφέρει :
"Ενθάδει κείτεται ο Εδουάρδος πρίγκιπας της Ουαλίας, που δολοφονήθηκε άγρια στην νεότητά του. Αλίμονο στην αγριότητα των ανδρών, ήσουν το μοναδικό φως της μητέρας σου και η τελευταία ελπίδα της φυλής σου".